Patakyová, Mária, verejná ochrankyňa práv (2022-03-23):
Ďakujem veľmi pekne, pán predsedajúci. Ja veľmi stručne, pretože si vážim čas toho, ktorý Národná rada venuje mojej správe. V reakcii na vystúpenie pani poslankyne Hatrákovej k možným kompetenčným sporom, ktoré súvisia s existenciou troch úradov. Každý úrad má svoju pôsobnosť, má svoje oprávnenia, má iné možnosti vystupovať vo vzťahoch k jednotlivým subjektom, a to zaiste nepomáha tej jednoznačnosti. Ale je to také pyramidálne usporiadanie, ktoré je v súčasnosti vybudované a zaiste aj vo vzťahu k národnému preventívnemu mechanizmu sa tie odlišnosti prejavujú, tam len si treba postaviť otázku, čo je účelom národného preventívneho mechanizmu. Jeho účelom je vykonávanie neohlásených návštev, perfektne pripravených tímov. Takže to, to je teda práve ten, ten moment, ktorý by ten efektívny, silný národný preventívny mechanizmus mal napĺňať. Vo vzťahu k vystúpeniu pána poslanca Tarabu. Ja by som si dovolila len povedať toľko, že naša ústava má v sebe zakódovaný tzv. hodnotový zmier. To znamená, vzťah medzi mimoprávnymi normami, normatívnymi systémami, ktoré majú za úlohu presadzovať isté, isté hodnoty, ktorí príslušníci, ktorí uznávajú tieto mimoprávne normy, uznávajú, ale akonáhle príde osoba, ktorá uznáva tieto mimoprávne normy, do výkonu verejnej funkcie, tak tam podľa môjho najhlbšieho presvedčenia je viazaná prvým článkom našej ústavy, a toto je práve tá otázka, ktorá môže byť v činnosti, a to je tá odlišnosť. Môže byť ten mimoprávny normatívny systém presadzovaný v činnosti poslancov a poslankýň, ale nemôže byť presadzovaný v činnosti nezávislej inštitúcie. K vystúpeniu pána poslanca Dostála. Ďakujem za to, že ste si všimli to stupňovanie tlaku. Pre mňa nebolo jednoduché v tej situácii, kedy sme analyzovali tie opatrenia, ktoré sa prijímali v covidovskom období, a skutočne sa veľmi menili a teda hneď z prvej alebo ´per se prima facie´ ich, ich protiústavnosť alebo porušovanie práv nebolo rozhodne zreteľné. Ale postupne, ako pribúdali tie analýzy a ich závery, samozrejme, som zvažovala vhodnosť odkomunikovania tých zistení vo väzbe na to, že máme situáciu v spoločnosti natoľko jatrenú COVID-om a s opatreniami, ktoré je potrebné prijímať. Takže ak ste si to všimli, že to stupňovanie tlaku bolo z týchto dôvodov a predovšetkým s tým akcentom na nezávislosť inštitúcie, tak som, som rada, že to pozornosti neuniklo. A rovnako teda ďakujem za to, že ste si, áno, povšimli, žiaľ, tie aktivity, ktoré kancelária musí vykonávať za posledný mesiac, teda v podstate od toho dvadsiateho druhého, resp. 24. februára, pretože tie práve s ohľadom na obsadenosť alebo neobsadenosť inštitúcie verejného ochrancu práv potrebujem zabezpečiť, aby kancelária v rámci svojich zákonných oprávnení mohla byť aktívna a mohla pôsobiť aj v čase, keď nebude obsadený post verejného ochrancu práv, napriek tomu tie zákonné oprávnenia existujú. A je potrebné ich využívať spôsobom, ktorý ja som sa pokúsila ešte teraz nastaviť a práve za to máme na webe slovensko-anglicko-ukrajinské v podstate buklety, ktoré informujú o našej základnej pozícii, o našich oprávneniach v tejto oblasti. Takže je to, je to, áno, vážna situácia a ja verím, že Národná rada vždy bude pôsobiť v zmysle toho, aby v maximálne možnej miere brala do úvahy to, že je veľmi nebezpečné rozdeľovať ľudí v spoločnosti a vždy je prínosné, ak sa snažíme hľadať to, čo nás spája. Ďakujem veľmi pekne.